Google Maps .td_uid_2_612a6c0c98f7c_rand.td-a-rec-img{text-align:left}.td_uid_2_612a6c0c98f7c_rand.td-a-rec-img img{margin:0 auto 0 0} Iċ-Chairperson tal-ADPD Carmel Cacopardo qal li jekk il-Gvern qed jipprepara għall-elettrifikazzjoni tal-flotta tal-vetturi, mela wasal biex jiddikjara moratorju fuq il-bini tal-pompi tal-petrol ġodda. "Il-Gvern mhux qed isemmi l-€154 miljun li jdaħħal mis-sisa fuq il-petrol u d-diesel. Hu għandu jsib il-kuraġġ li jgħidilna mil-liema sorsi bi ħsiebu jdaħħal dawn il-flus," saħaq Cacopardo. Huwa fakkar li l-PwC kienu ħejjew rapport dwar l-impatt fuq id-dħul tal-Gvern meta sseħħ bidla minn vetturi jużaw il-fjuwils tal-fossili għall-vetturi elettriċi. Dan ir-rapport għadu ma ġiex ippubblikat u Cacopardo qal li l-Gvern ma jistgħax jibqa sieket fuq problemi bħal dawn. Hu qal li dan id-dħul għandu jintuża biex isostni infrastruttura ġdida għat-trasport pubbliku u mezzi alternattivi tat-trasport. Cacopardo ppropona li l-elettrifikazzjoni tal-vetturi għandha tkun akkumpanjata minn miżuri biex jonqos it-traffiku fit-toroq. Xi wħud mill-proposti tiegħu kienu li: Jsir tibdil fit-toroq biex ikunu aktar sikuri għar-roti u għan-nies mexjin fit-triq. Aktar rotot sikuri għar-roti tul it-toroq prinċipali. Implimentazzjoni tal-Bus Rapid Transit fejn jiġu rriservati karreġġjati għal-tal-linja biss. Trasport pubbliku offrut b'xejn lil kulħadd. Il-Kelliem għall-Enerġija tal-PN Ryan Callus stqarr il-Ħamis li l-Gvern m'għandux pjan għall-futur tal-karozzi tal-elettriku f'Malta u żied "li l-Partit Laburista qed jieħu mill-proposti tal-passat tal-PN". Aqra aktar: Il-PN iwiegħed rata fissa ta' 10ċ5 għall-iċċarġjar tal-karozzi elettriċi "Impossibli tnaqqas l-emissjonijiet bl-ammont ta' karozzi f'Malta" – ADPD Is-Segretarju Ġenerali tal-ADPD Ralph Cassar ikkundanna lill-Gvern Laburista u lill-Partit Nazzjonalista talli naqsu milli joħorġu bi proposti konkreti u sostenibbli rigward il-qasam tat-trasport u tibdil fil-klima. Huwa stqarr li l-proċess ta' konsultazzjoni fuq il-vetturi elettriċi u l-infrastruttura tat-trasport għandu jkun wieħed serju u li jirrekjedi diskussjoni fuqu. "Minflok dan, għandna dokument fuq il-proċess li minflok iħares lejn il-bidliet li hemm bżonn isiru, għażel li jinjora l-aktar aspetti importanti tal-mobilità sostenibbli," argumenta Cassar. Huwa qal li fid-dokument jissemma li se jkun hemm effett kbir fuq is-sistema tad-distribuzzjoni meta jiżdiedu aktar vetturi elettriċi fit-toroq Maltin. Cassar għamilha ċara li l-Gvern ma jistgħax ikompli jżid aktar karozzi għax is-sistema ma tiflaħx għal dan u kull avvanz li jsir fil-produzzjoni ta' enerġija nadifa mhux se jlaħħaq mad-domanda. "Bl-ammont esaġerat ta' karozzi, l-emissjonijiet mhux se jonqsu biżżejjed u kulma jiġri hu li l-emissjonijiet nesportawhom u nispiċċaw inħallsu biz-zalza għalihom minħabba li l-elettriku tal-interconnector mhuwiex nadif," spjega Cassar. Huwa tenna li l-proġett tal-interconnector huwa mċappas bil-problemi u hija daħka fil-wiċċ li ż-żewġ partiti jippruvaw jieħdu l-prosit għalih. .td_uid_3_612a6c0c996af_rand.td-a-rec-img{text-align:left}.td_uid_3_612a6c0c996af_rand.td-a-rec-img img{margin:0 auto 0 0}